Ettepanek: NÕUKOGU OTSUS tsiviilotstarbelist ülemaailmset satelliitnavigatsioonisüsteemi (GNSS) käsitleva lepingu sõlmimise kohta Euroopa Ühenduse ja selle liikmesriikide ning Maroko Kuningriigi vahel /* COM/2013/0848 final - 2013/0414 (NLE) */





SELETUSKIRI Marokol on olemas oskusteave kosmosetehnoloogia ja selle rakenduste valdkonnas ning ta soovib arendada satelliitraadionavigatsiooni kasutamist oma territooriumil ja ümberkaudses piirkonnas (Vahemere läänepiirkond ja Lääne-Aafrika), keskendudes sellele piirkonnale mõeldud konkreetsetele rakendustele. Maroko ja Euroopa äriühingud on mitmeid aastaid teinud kosmosealast tööstuskoostööd ning seega on olemas tugev alus koostöö laiendamiseks selles poolte jaoks väga olulises valdkonnas. Kontaktid Maroko osalemiseks GALILEO programmis sõlmiti 24. märtsil 2004. aastal Maroko infrastruktuuri- ja transpordiministri ning Euroopa Komisjoni energeetika ja transpordi peadirektoraadi peadirektori vahelisel kohtumisel. Pärast kahepoolseid konsultatsioone kirjutas Maroko infrastruktuuri- ja transpordiminister 13. oktoobril peadirektorile teise kirja, kinnitades Maroko tahet sõlmida Euroopa Ühendusega tsiviilotstarbelist satelliitraadionavigatsioonisüsteemi käsitlev koostööleping. Euroopa Komisjon pidas nõukogult 21. aprillil 2005 läbirääkimiste pidamiseks saadud volituste alusel läbirääkimisi ja parafeeris 8. novembril 2005. aastal lepingu Maroko ametiasutustega. Leping allkirjastati 12. detsembril 2006. aastal kooskõlas nõukogu 27. novembri 2006. aasta otsusega allkirjastamise loa kohta. Lepingu kohaselt tehakse satelliitnavigatsiooni ja ajamääramisega seoses koostööd järgmistes valdkondades: teadusuuringud, tööstuslik tootmine, koolitus, rakendus, teenuste ja turu areng, kaubandus, raadiospektri, terviklikkuse, standardite ja sertifitseerimise alased küsimused. Loodetakse, et leping tugevdab nende valdkondade koostööd ning sellest saavad kasu nii lepinguosaliste riikide kodanikud, tööstusharud kui ka teadusringkonnad. Tuleb märkida, et lepingul puudub finantsmõju Euroopa Liidu eelarvele. Marokol on Euroopa naabruspoliitikasse kaasatud riigina õigus osaleda uues teadusuuringute ja innovatsiooni raamprogrammis (Horisont 2020). Lisaks sellele on Maroko sõlminud teadus- ja tehnoloogiakoostöö lepingu ELiga. Sellest lähtuvalt on Marokol mitmeid võimalusi toetada GNSSiga seotud teadusuuringuid ELi teadusuuringute ja innovatsiooniprogrammide raames. EL ja Maroko on praegu alla kirjutamas eellepingut koostöö kohta GNSSi valdkonnas, kinnitades seega oma kavatsust tugevdada selle valdkonna koostööd ja edendada Euroopa satelliitraadionavigatsiooni programmide teenuste laialdasemat kasutuselevõttu Vahemere piirkonnas. Allakirjutanud Euroopa Liidu liikmesriigid on lõpetanud lepingu jõustumisega seotud sisemenetlused. Bulgaaria ja Rumeenia saavad lepinguosalisteks, kui sõlmitakse protokoll vastavalt Bulgaaria ja Rumeenia ühinemistingimusi ja Euroopa Liidu aluslepingutesse tehtavaid muudatusi käsitleva akti artikli 6 lõikele 2. Horvaatia saab lepinguosaliseks, kui sõlmitakse protokoll vastavalt Horvaatia ühinemistingimusi ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitleva akti artikli 6 lõikele 2. Nõukogul palutakse vastu võtta järgmine otsus Euroopa Liidu nimel lepingu sõlmimise kohta pärast nõusoleku saamist Euroopa Parlamendilt. 2013/0414 (NLE) Ettepanek: NÕUKOGU OTSUS tsiviilotstarbelist ülemaailmset satelliitnavigatsioonisüsteemi (GNSS) käsitleva lepingu sõlmimise kohta Euroopa Ühenduse ja selle liikmesriikide ning Maroko Kuningriigi vahel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 172 koostoimes artikli 218 lõike 6 punktiga a, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[1] ning arvestades järgmist: (1) 21. aprillil 2005 volitas nõukogu komisjoni alustama Marokoga läbirääkimisi koostöölepingu sõlmimiseks tsiviilotstarbelise ülemaailmse satelliitnavigatsioonisüsteemi (GNSS) üle. (2) Kooskõlas nõukogu 27. novembri 2006. aasta otsusega 10717/06 allkirjastati 12. detsembril 2006 koostööleping tsiviilotstarbelise ülemaailmse satelliitnavigatsioonisüsteemi (GNSS) kohta (edaspidi „leping”) Euroopa Ühenduse ja selle liikmesriikide ning Maroko Kuningriigi vahel. (3) Kõnealune leping võimaldab teha Marokoga satelliitnavigatsiooni valdkonnas tihedamat koostööd. Leping võimaldab rakendada mitut Euroopa satelliitnavigatsiooniprogrammi elementi. (4) Leping tuleks Euroopa Liidu nimel heaks kiita, ON VASTU VÕTNUD KÄESOLEVA OTSUSE: Artikkel 1 Käesolevaga kiidetakse Euroopa Liidu nimel heaks koostööleping tsiviilotstarbelise ülemaailmse satelliitnavigatsioonisüsteemi (GNSS) kohta Euroopa Ühenduse ja selle liikmesriikide ning Maroko Kuningriigi vahel. Lepingu tekst on lisatud käesolevale otsusele. Artikkel 2 Nõukogu eesistuja nimetab isiku, kes on volitatud Euroopa Liidu nimel ja kooskõlas lepingu artikli 18 lõikega 1 teatama menetluste lõpuleviimisest, et väljendada Euroopa Liidu nõusolekut end lepinguga siduda, ning esitama järgmise teate: „Tulenevalt Lissaboni lepingu jõustumisest 1. detsembril 2009 asendab Euroopa Liit Euroopa Ühenduse ja on selle õigusjärglane ning teostab alates nimetatud kuupäevast kõiki Euroopa Ühenduse õigusi ja võtab üle kõik Euroopa Ühenduse kohustused. Seega tuleb lepingu tekstis esinevaid viiteid Euroopa Ühendusele käsitada viidetena Euroopa Liidule.” Artikkel 3 Käesolev otsus jõustub selle vastuvõtmise päeval. See avaldatakse Euroopa Liidu Teatajas. Brüssel, Nõukogu nimel eesistuja [1] Nõusolek anti: […201.].